નવી દિલ્હી , 24 એપ્રિલઃ કિંગ્સ ઇલેવન પંજાબના ખેલાડીયોએ મંગળવારે ફિરોજશાહ કોટલા મેદાનમાં રમાયેલી ઇન્ડિયન પ્રિમિયર લીગ સિઝન છની 32મી મેચ અને પોતાની સાતમી મેચમાં દિલ્હી ડેરડેવિલ્સને પાંચ વિકેટથી હરાવી દીધું . આ જીતે કિંગ્સ ઇલેવનને નવ ટીમની હરોળમાં પાંચમાં સ્થાને મૂકી દીધી છે . પંજાબના હરમીતસિંહ મેન ઓફ ધ મેચ બન્યો . ડેરડેવિલ્સ દ્વારા આપવામાં આવેલા 121 રનોના લક્ષ્યનો પીછો કરતા કિંગ્સ ઇલેવને 17 ઓવરમાં પાંચ વિકેટ ગુમાવીને જીત મેળવી લીધી . ડેવિડ મિલરે સૌથી વધું 34 રન બનાવ્યા જ્યારે મંદીપ સિંહે 24 રનોનું યોગદાન આપ્યું . સાત મેચોમાં આ કિગ્સ ઇલેવનની ચોથી જીત છે જ્યારે ડેરડેવિલ્સને આઠ મેચોમાં સાતમી હારનો સામનો કરવો પડ્યો છે . ડેરડેવિલ્સે પોતાની છેલ્લી મેચમાં મુંબઇ ઇન્ડિયન્સને હરાવ્યું હતું પરંતુ ત્યારબાદ ફરી આ ટીમ હારના પાટા પર આવી ગઇ છે . ટોસ જીતીને કિંગ્સ ઇલેવન પંજાબે પ્રથમ ફિલ્ડિંગ કરવાનો નિર્ણય કર્યો હતો . પહેલા બેટિંગ કરી દિલ્હીની ટીમે 120 રન બનાવ્યા હતા . જેમાં ડેવિડ વોર્નરે સર્વાધિક 40 રન બનાવ્યા હતા . જ્યારે સહેવાગે 23 , જુનેજા અને ઇરફાન પઠાણે 14 રનોનું યોગદાન આપ્યું હતું . પંજાબની ટીમે માત્ર 17 ઓવરમાં જ લક્ષ્ય પ્રાપ્ત કરી લીધું હતું . જેમાં મીલર 34 , મનદીપ સિંહ 24 , ડેવિડ હસ્સીએ અને પોમેર્સ્બચે 18 રનનું યોગદાન આપ્યું હતું .